इंडिया ओपन बैडमिंटन में भारतीय चुनौती खत्म
Friday, April 4, 2014
नई दिल्ली | एजेंसी: सायना नेहवाल और पारूपल्ली कश्यप की हार के साथ सिरी फोर्ट खेल परिसर में जारी 250,000 डॉलर इनामी इंडिया ओपन सुपर सीरीज बैडमिंटन टूर्नामेंट में शुक्रवार को भारत की चुनौती समाप्त हो गई है.
विश्व के 23वें वरीय खिलाड़ी कश्यप को पुरुष एकल वर्ग के अंतिम-8 दौर में विश्व के सर्वोच्च वरीय मलेशियाई खिलाड़ी ली चोंग वेई ने 21-15, 21-13 से हराया. यह मैच 40 मिनट चला.
कश्यप और टूर्नामेंट के शीर्ष वरीय खिलाड़ी वेई के बीच यह चौथी भिड़ंत थी और सभी मुलाकातों में कश्यप की हार हुई है.
लंदन ओलम्पिक के क्वार्टर फाइनल में कश्यप को वई के हाथों ही हार मिली थी. वेई इंडिया ओपन का खिताब बचाने यहां पहुंचे हैं. उन्होंने बीते साल यह खिताब जीता था.
वेई लगातार 33वें सुपर सीरीज सेमीफाइनल में पहुंचे हैं.
इससे पहले, महिला एकल वर्ग में सायना की हार हुई. टूर्नामेंट की आठवीं वरीय खिलाड़ी सायना को चीन की यिहान वांग ने 21-16, 21-14 से हराया. यह मैच 38 मिनट चला.
विश्व की दूसरी और टूर्नामेंट की तीसरी वरीय खिलाड़ी वांग और सायना के बीच यह नौवीं भिड़ंत थी. आठ बार वांग विजयी रहीं हैं जबकि सायना ने एक मैच जीता है.
इस साल स्विस ओपन में वांग ने सायना को हराया था. सायना 2012 के लंदन ओलम्पिक के सेमीफाइनल में वांग से ही हारी थीं.Tags: Badminton, बैडमिंटन
awa_Deva eng_Latn awa_Deva awa_Deva awa_Deva awa_Deva awa_Deva awa_Deva awa_Deva awa_Deva